उदयपुर। संस्कृत शिक्षा, कर्मकांड, पूजा विधि विधान को बढ़ावा देने के लिए देवस्थान विभाग प्रदेश में संस्कृत कॉलेज खोलने जा रहा है। इसमें युवाओं को शिक्षा देने के साथ ही पुजारियों के लिए तीन माह का डिप्लोमा कोर्स भी चलाया
जाएगा।
राजस्थान सार्वजनिक प्रन्यास मंडल की बुधवार को सांवलियाजी में हुई बैठक में इस प्रस्ताव को सहमति दे दी गई। जयपुर, जोधपुर, अजमेर और बीकानेर में से किसी एक जगह कॉलेज के लिए जमीन तय की जाएगी। अब यह प्रस्ताव राज्य सरकार को भेजा जाएगा। संस्कृत कॉलेज की स्थापना देवस्थान विभाग के माध्यम से होगी, लेकिन संचालन संस्कृत यूनिवर्सिटी जयपुर के अधीन रहेगा।
जो शिक्षार्थियों और पुजारियों को डिग्री- डिप्लोमा के सर्टिफिकेट और आचार्य, उपाध्याय आदि उपाधियां देगी। बैठक मंडल सभापति कृष्ण मुरारी गंगावत की मौजूदगी में हुई थी। देवस्थान आयुक्त एस.एल. नागदा सहित बाड़मेर, जोधपुर, अलवर, जयपुर, भीलवाड़ा, अजमेर, पाली, बीकानेर के 11 सदस्य मौजूद थे।
पुराना प्रस्ताव निरस्त, नए के लिए कमेटी
राजस्थान सार्वजनिक प्रन्यास अधिनियम 1959 में सुधार के लिए राज्य सरकार को भेजा गया प्रस्ताव निरस्त माना गया है। कुछ संशोधन का नया प्रस्ताव तैयार करने के लिए तीन सदस्यीय कमेटी बनाई गई है।
इन प्रस्तावों पर बनी सहमति
पर्यटन सर्किट को अंतिम रूप : हाल ही तैयार 10 धार्मिक पर्यटन सर्किट को अंतिम रूप दिया जाएगा। प्लान देवस्थान की वेबसाइट पर डाला जाएगा। सर्किट के दायरे में आने वाले मंदिरों में सड़कों सहित जरूरी सुविधाएं बढ़ाई जाएंगी।
वकीलों का पैनल
देवस्थान विभाग की संपत्तियों के कोर्ट में विचाराधीन मामलों में प्रभावी पैरवी के लिए वकीलों का पैनल तैयार किया जाएगा।
पुजारियों की भर्ती
देवस्थान के विभिन्न मंदिरों में पुजारियों के रिक्त पदों को भरने और उनका न्यूनतम वेतन बढ़ाने पर सहमति जता दी है।
मंदिर जीर्णोद्धार के प्रस्ताव लेंगे
मंदिर जीर्णोद्धार के लिए बजट जारी होता है। बैठक में बोर्ड सदस्यों से भी प्रस्ताव लेना तय किया गया ताकि कोई जीर्णोद्धार से वंचित नहीं रहे।
hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva